Finnska olíuskipið Pavla leggur úr höfn í Hvalfirði í dag . Skipið hefur verið veðurteppt í Hvalfirði síðan á miðvikudagsmorgun í síðustu viku þar sem ekki hefur viðrað til að ljúka losun skipsins . Skipið kom hingað til lands með ríflega 30.000 tonn af bensíni sem geymt verður í tönkum Olíudreifingar í Hvalfirði fram á vor . Bensínið er í eigu finnskra aðila sem ætla að geyma það þar til salan á bensíni eykst að nýju en hún er mest á sumrin . Olíudreifing er að markaðssetja tankana í Hvalfirði sem eldsneytisbirgðageymslu á alþjóðlegum vettvangi og hefur fengið útgefið starfsleyfi fyrir þá starfsemi . Hreppsnefnd Hvalfjarðarsveitar gerði athugasemdir við starfsleyfið og vísar til umsagnar Umhverfis - og náttúruverndarnefndar sveitarfélagsins en nefndin hefur áhyggjur af breyttu rekstrarumhverfi olíubirgðastöðvarinnar á Litlasandi . Í umsögninni segir : " Bensín hefur aðra eiginleika en olía og er t.a.m. mun rokgjarnara efni . Þá er stöðin komin til ára sinna og hefur lítið verið haldið við . " Nefndin hefur einnig áhyggjur af því að botnar olíugeymanna séu ekki nógu traustir og því mengunarhætta mikil .